**Αφηρημένη Τέχνη**

Όρος που μπορεί να αποδοθεί γενικότερα σε κάθε τέχνη που δεν αναπαριστά αναγνωρίσιμα αντικείμενα. Απεικονίζει κυρίως μια ιδέα του καλλιτέχνη, η οποία είναι δύσκολα αποκρυπτογραφήσιμη. Συνήθως όμως αναφέρεται στις μορφές τέχνης του 20ού αιώνα οπότε εγκαταλείπεται η παραδοσιακή ευρωπαϊκή αντίληψη της τέχνης ως απόδοσης της φύσης. Ο πρώτος μη-παραστατικός πίνακας έγινε από τον Καντίνσκυ το 1910 περίπου και από τότε η σύγχρονη αφηρημένη τέχνη αναπτύχθηκε σε πολλά διαφορετικά κινήματα και «-ισμούς». Υπερισχύουν όμως τρεις κύριες τάσεις: α) μετατροπή της φυσικής όψης σε δραστικά απλοποιημένες μορφές, όπως στο έργο του Μπρανκούζι, β) κατασκευή αντικειμένων τέχνης από βασικές μορφές μη-παραστατικές, όπως στα ανάγλυφα του Μπεν Νίκολσον, γ) αυθόρμητη «ελεύθερη» έκφραση, όπως στη ζωγραφική της Κίνησης.